12. ฐานะการเงินและผลการดำเนินงาน

(1) งบการเงิน

(1) สรุปรายงานการสอบบัญชี

-   ปี 2549 ผู้สอบบัญชีของบริษัทฯ คือ นายณรงค์ พันตาวงษ์ ผู้สอบบัญชีรับอนุญาต เลขทะเบียน
    3315 แห่ง บริษัท สำนักงาน เอินส์ท แอนด์ ยัง จำกัด ประจำปี 2549 พอสรุปได้ว่า

  " ข้าพเจ้าได้ตรวจสอบงบดุล ณ วันที่ 31 ธันวาคม 2549 งบกำไรขาดทุน
  งบแสดงการเปลี่ยนแปลงส่วนของผู้ถือหุ้น
  และงบกระแสเงินสดสำหรับปีสิ้นสุดวันเดียวกันของแต่ละปี ของบริษัท วโรปกรณ์ จำกัด (มหาชน)
  แล้วเห็นว่างบการเงินข้างต้นแสดงฐานะการเงิน ผลการดำเนินงาน และกระแสเงินสด โดย
  ถูกต้องตามที่ควรในสาระสำคัญตามหลักการบัญชีที่รับรองทั่วไป "

-   ปี 2546 - 2548 ผู้สอบบัญชีของบริษัทฯ คือ นายศุภชัย ปัญญาวัฒโน ผู้สอบบัญชีรับอนุญาต
    เลขทะเบียน 3930 แห่ง บริษัท สำนักงาน เอินส์ท แอนด์ ยัง จำกัด
    ได้ให้ความเห็นในรายงานการสอบบัญชีประจำปี 2546 ถึง ปี 2548 พอสรุปได้ว่า

  " ข้าพเจ้าได้ตรวจสอบงบดุล ณ วันที่ 31 ธันวาคม 2546 ถึงปี 2548 งบกำไรขาดทุน
  งบแสดงการเปลี่ยนแปลงส่วนของผู้ถือหุ้น
  และงบกระแสเงินสดสำหรับปีสิ้นสุดวันเดียวกันของแต่ละปี ของบริษัท วโรปกรณ์ จำกัด (มหาชน)
  แล้วเห็นว่างบการเงินข้างต้นถูกต้องตามที่ควรในสาระสำคัญตามหลักการบัญชีที่รับรองทั่วไป "

(ข) ตารางสรุปงบการเงิน ( ตามเอกสารแนบ 3/1 - 3/3 )

(ค) อัตราส่วนทางการเงินที่สำคัญ ( ตามเอกสารแนบ 3/4 )

(2) คำอธิบายและการวิเคราะห์ฐานะการเงินและผลการดำเนินงาน

จากสภาวะการเมือง เศรษฐกิจทั้งภายในและต่างประเทศ ที่ค่อนข้างผันผวนในปี 2549 นี้
ส่งผลให้ผลกำไรจากการดำเนินงานของบริษัทฯ ลดลง
อย่างไรก็ตามเมื่อรวมกำไรจากอัตราแลกเปลี่ยน จากการแข็งค่าของเงินบาทในช่วงปีที่ผ่านมานั้น
ทำให้บริษัทฯ มีกำไรสุทธิอยู่ที่ 108.7 ล้านบาท ซึ่งดีกว่าปีก่อนหน้าเล็กน้อย
สำหรับรายได้จากการขายอยู่ที่ 2,017.4 ล้านบาท สูงขึ้น 16.2% จากปีก่อนหน้า
โดยส่วนใหญ่เป็นการเติบโตจากราคาขายที่สูงขึ้นตามราคาต้นทุนวัตถุดิบซึ่งสูงขึ้นมากในปีนี้
อัตราส่วนต้นทุนขายต่อยอดขายเพิ่มขึ้นมาอยู่ที่ 89.9%
ส่วนหนึ่งเป็นผลจากราคาวัตถุดิบและค่าใช้จ่ายในการผลิตที่เพิ่มสูงขึ้น
ค่าใช้จ่ายในการขายและบริหารลดลงเล็กน้อยอยู่ที่ 51.9 ล้านบาท ดอกเบี้ยเพิ่มขึ้นมากเป็น 41.7
ล้านบาท มีสาเหตุมาจากอัตราดอกเบี้ยและการกู้ยืมเงินที่สูงขึ้นทั้งในส่วนการขยายโรงงาน
และเงินทุนหมุนเวียน

ณ สิ้นปี 2549 ทรัพย์สินรวมเพิ่มขึ้น 275.5 ล้านบาท จากปีก่อนหน้า โดยมาอยู่ที่ 2,213.9
ล้านบาท การเพิ่มขึ้นในทรัพย์สินส่วนใหญ่เป็นผลมาจากากรลงทุนในเครื่องจักรอุปกรณ์
และการเพิ่มขึ้นในทรัพย์สิน หมุนเวียน ดังจะเห็นได้จากการเพิ่มขึ้นของสินทรัพย์ถาวร ลูกหนี้
และสินค้าคงคลัง เป็น 1,265.2 ล้านบาท 417.5 ล้านบาท และ 474.5 ล้านบาท ตามลำดับ
สำหรับหนี้สินรวมเพิ่มขึ้นเป็น 1,076.9 ล้านบาท
เนื่องจากการกู้ยืมโครงการขยายโรงงานและเพื่อใช้เป็นเงินทุนหมุนเวียน
ดังจะเห็นได้จากการเพิ่มขึ้นในเงินกู้ระยะยาว เงินกู้ระยะสั้น และเจ้าหนี้ทรัสต์รีซีทเป็น 370.9
ล้านบาท 185.3 ล้านบาท และ 426.5 ล้านบาท ตามลำดับ
ในส่วนของผู้ถือหุ้นยังเติบโตต่อเนื่องโดย ณ สิ้นปี 2549 อยู่ที่ 1,137 ล้านบาท
สำหรับสถานะทางการเงินโดยรวมแล้วยังอยู่ในเกณฑ์ที่ดี โดยมีอัตราส่วนสภาพคล่องอยู่ที่ 1.16
อัตราส่วนหนี้สินต่อทุนอยู่ที่ 0.95 มูลค่าทางบัญชีอยู่ที่ 14.5 บาท และกำไรสุทธิต่อหุ้นอยู่ที่ 1.39
บาท

ในปี 2550 บริษัทฯ คาดว่าจะต้องเผชิญกับสถานการณ์หลัก ๆ 3 ประการคือ
สภาพการเมืองที่ยังไม่มั่นคงซึ่งจะส่งผลต่อสภาพเศรษฐกิจโดยรวม และยอดขายของบริษัทฯ
การแข่งขันอย่างรุนแรงจาก จีน ญี่ปุ่น และประเทศอาเซียนอื่น ๆ
ที่ขายสินค้าซึ่งผลิตในกำลังการผลิตส่วนเหลือ ส่งผลให้ราคาลดลง
นอกจากนั้นการแข็งค่าของเงินบาทเมื่อเทียบกับเงิน เยน และ ดอลล่าร์ สหรัฐ
ยิ่งส่งผลให้สินค้าของบริษัทฯ ค่อนข้างเสียเปรียบเมื่อเทียบกับสินค้านำเข้า
อย่างไรก็ตามการปรับปรุงโรงงานในช่วง 2 ปีที่ผ่านมานั้นเริ่มส่งผลต่อคุณภาพ
และความสามารถในการส่งสินค้าให้ตรงเวลา ดีขึ้นมาก
สถานที่ตั้งก็มีผลดีในเรื่องระยะเวลาในการจัดส่งที่สั้นและสามารถให้บริการได้ทันทีที่ลูกค้ามีปัญหา
ด้วยเหตุผลดังกล่าวนี้ บริษัทฯ มั่นใจว่าจะผ่านสถานะการณ์ดังกล่าวไปได้
นอกจากนั้นการพัฒนาผลิตภัณฑ์ใหม่ที่เกี่ยวกับรถยนต์ก็น่าจะส่งผลที่ดีต่ออนาคตของบริษัทฯ
ในระยะต่อไป

(3) ค่าตอบแทนของผู้สอบบัญชี

    1.  ค่าตอบแทนจากการสอบบัญชี (Audit fee) ที่บริษัทได้จ่ายให้แก่นายณรงค์ พันตาวงษ์
        ผู้สอบบัญชี สังกัด บริษัท สำนักงาน เอินส์ท แอนด์ ยัง จำกัด ในรอบปีบัญชีสิ้นสุดวันที่ 31
        ธันวาคม 2549 รวมเป็นเงิน 535,000 บาท

    2.  ค่าบริการอื่น (non-audit fee) - ไม่มี -